Agostinho Neton yliopisto

Agostinho Neton yliopisto (, lyhennys UAN) on vuonna 1976 perustettu, nykyään Angolan Luandan maakunnan Luandan suurkaupunkialueen Talatonan kaupunkikunnassa toimiva julkinen yliopisto.
Yliopisto pohjautuu Portugalin siirtomaa-aikana vuonna 1962 Angolaan ja Mozambikiin luotuihin yleisiin yliopisto-opintoihin (, EGU). Näitä seurasivat joulukuussa 1968 "Luandan yliopisto" (Universidade de Luanda) ja "Lourenço Marquesin yliopisto" Mosambikin Maputossa (Universidade de Lourenço Marques). Angolassa yliopiston toimipisteet perustettiin Luandan ohella Huamboon ja Lubangoon. Angolan itsenäistymisen jälkeen yliopiston nimeksi tuli "Angolan yliopisto" (Universidade de Angola). Tämä uudelleennimettiin 1985 kotimaansa ensimmäisen presidentin (1975–1979) ja yliopiston ensimmäisen rehtorin (1976-1979) António Agostinho Neton (1922–1979) mukaan. 
Vuoteen 2009 saakka UAN oli Angolan ainoa korkeakouluopetusta antava oppilaitos, ja sillä oli tuolloin yliopistokeskus seitsemässä maan 18 maakunnasta. Korkeakouluopetuksen organisointia muutettiin, ja UAN rajattiin erityisesti Luandan maakuntaan ja sitä ympäröivään Bengon maakuntaan opetusta tarjoavaksi yliopistoksi. Aiemman laajemman yliopiston yliopistokeskuksien pohjalta perustetaan kuusi uutta alueellista yliopistoa, eli yliopistot Benguelaan (Katyavala Bwilan yliopisto), Cabindaan, Huamboon (José Eduardo dos Santosin yliopisto), Lubangoon (Mandume Ya Ndemufayon yliopisto), Malanjeen (Rainha Njinga a Mbanden yliopisto) ja Uígeen (Kimpa Vitan yliopisto).
Agostinho Neton yliopistolle on 2000-luvulla rakennettu uusi pääkampusalue maan pääkaupungin Luandan suurkaupunkialueen Talatonaan, aiemmin Belasin kuntaan kuuluneelle alueelle. Kampusalue on laajuudeltaan 20,23 neliökilometriä ja mitoitettu alkujaan 40 000 opiskelijalle. Kampuksen ensimmäisen rakennusvaiheen aikana UAN:n Luandan kampusalueet toimivat vielä koko Angolan laajuisen kansallisen yliopiston keskuksena. Agostinho Neton uuden yliopistokampuksen ensimmäinen rakennusvaihe vihittiin käyttöön vuonna 2011.
Yliopistossa opiskeli vuonna 2016 yhteensä 5 497 alempaa korkeakoulututkintoa ja yliopistolla oli 1 516 maisteri- tai tohtoriopiskelijaa. Angolan presidentti João Lourenço vakuutti lokakuussa 2021, että yliopistokampuksen viimeistelytyöt ja täydennysrakentaminen jatkuvat vuonna 2022. Täydennysrakentamiseen kuuluu esimerkiksi lääketieteellisen tiedekunnan yhteyteen rakennettava yliopistollinen sairaala. Se mitoitetaan aluksi runsaalle sadalle potilaalle.
Yliopistoon kuuluu yhdeksän tiedekuntaa sekä kolme erillislaitosta. Nämä antavat opetusta pääosin Talatonassa. Yliopiston tiedekunnat ovat: Arkkitehtuurin ja taiteen tiedekunta (Luandassa), Humanistinen tiedekunta, Insinööritieteiden tiedekunta, Kasvatustieteellinen tiedekunta, Luonnontieteen tiedekunta, Lääketieteellinen tiedekunta, Oikeustieteen tiedekunta, Taloustieteen tiedekunta ja Yhteiskuntatieteiden tiedekunta. Erillislaitoksina tai instituutteina toimivat Terveystieteiden laitos (Caxitossa, sisältää sairaanhoito-oppilaitoksen), Turismin laitos sekä Polytekninen instituutti (Vianassa). 
Agostinho Neton yliopisto on Angolan arvostetuin. Sen julkisena visiona on olla kansainvälisesti opetuksensa ja tieteellisen tutkimustyönsä puolesta kansainvälisesti tunnustettu yliopisto, joka 2025 kuuluisi sadan eteläisen Afrikan parhaan yliopiston joukkoon. Espanjalaisen Webometrics-yliopistovertailun mukaan UAN sijottui vuonna 2021 vielä kansainvälisesti tarkastellen vaatimattomasti. Kaikista Afrikan yliopistoista se sijoittui tässä arviossa (Excellence rank -mittarinperusteella) jaetulle 290. sijalle, ja oli maailmanlistalla 5322. sijalla.